钦定古今图书集成/明伦汇编/官常典/第407卷 > 萧乾
## 钦定古今图书集成/明伦汇编/官常典/第407卷 > 萧乾

按《陈书》本传，“干字思惕，兰陵人也。祖嶷，齐丞相豫章
文献王。父。子范，梁秘书监。干容止雅正，性恬简，善隶
书，得叔父子云之法。年九岁，召补国子《周易》生。梁司
空袁昂时为祭酒，深敬重之。十五，举明经，释褐东中
郎湘东王法曹参军，迁太子舍人。建安侯萧正立出
镇南豫州，又板录事参军。累迁中军宣城王中录事”
谘议参军。侯景平，高祖镇南徐州，引干为贞威将军、
司空从事中郎，迁中书侍郎、太子家令。永定元年，除
给事黄门侍郎。是时熊昙朗在豫章，周迪在临川，留
异在东阳，陈宝应在建晋，共相连结。闽中豪帅，往往
立砦以自保，高祖甚患之，乃令干往使，谕以逆顺，并
观虚实。将发，高祖谓干曰：“建晋恃崄，好为奸宄。方今
天下初定，难便出兵。昔陆贾南征，赵佗归顺，随何奉
使，黥布来臣。追想清风，髣髴在目。况卿坐镇雅俗，才
高昔贤，宜勉建功名，不烦更劳师旅。”干既至，晓以逆
顺，所在渠帅，并率部众，开壁款附。其年，就除贞威将
军、建安太守。天嘉二年，留异反，陈宝应将兵助之，又
资周迪兵粮，出寇临川，因逼建安，干单使临郡，素无
士卒，力不能守，乃弃郡以避宝应。时闽中守宰并为
宝应迫胁，受其署置，干独不为屈，徙居郊野，屏绝人
事。及宝应平，乃出诣都督章昭达，昭达以状表闻，世
祖甚嘉之，超授五兵尚书。光大元年卒，谥曰“静子。”